作者:劉禹錫
標題:酬鄭州權舍人見寄二十韻
內容:朱戶淩晨啟，碧梧含早涼。人從桔柣至，書到漆沮傍。抃會因佳句，情深取斷章。愜心同笑語，入耳勝笙簧。憶昔三條路，居鄰數仞牆。學堂青玉案，彩服紫羅囊。麟角看成就，龍駒見抑揚。彀中飛一箭，雲際落雙鶬。甸邑叨前列，天臺愧後行。鯉庭傳事業，雞樹遂翱翔。書殿連鳷鵲，神池接鳳凰。追遊蒙尚齒，惠好結中腸。鎩翮方抬舉，危根易損傷。一麾憐棄置，五字借恩光。汝海崆峒秀，溱流芍藥芳。風行能偃草，境靜不爭桑。轉旆趨關右，頒條匝渭陽。病吟猶有思，老醉已無狂。塵滿鴻溝道，沙驚白狄鄉。佇聞黃紙詔，促召紫微郎。